་མཐུས། །ཆོས་ལ་མི་སྐྲག་ཤེས་རབ་ཟབ་མོ་ཡིས། །ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཀུན། །ཆོས་གཟུགས་སྐུ་གཉིས་ཐོབ་པའི་ཐབས་ཀྱི་མཆོག །ཆོས་ཀུན་གདམས་པར་ཤར་བའི་ཉམས་ལེན་གྱིས། །ཆོས་ཀྱི་རྣམ་གྲངས་རྒྱ་ཆེར་གསན་པའི་ཚུལ། །ཚུལ་བཞིན་བརྗོད་ལ་བློ་གསལ་མཁས་པ་ཀུན། །ཀུན་གྱིས་གཅིག་ཅར་བརྗོད་ཀྱང་འཛད་མིན་ན། །ན་ཚོད་བྱིས་པའི་བློ་ཡི་སྤྱོད་ཡུལ་གང་། །གང་ཡང་འདི་ན་ཕྱོགས་བཅུའི་རྒྱལ་བ་ཀུན། །ཀུན་གྱི་ཡོན་ཏན་བསྐལ་པར་བརྗོད་པ་ལས། །ལས་ལྡན་སློབ་མས་བླ་མའི་མཚན་ཙམ་འཛིན། །འཛིན་པ་བསོད་ནམས་ཆེ་བས་ཡིད་རབ་དྲངས། །མཐའ་ཡས་འདུལ་མངོན་དབུ་ཚད་རྒྱུད་སྡེ་རྣམ་བཞིའི་རྒྱ་མཚོར་ཐོས་བསམ་བསྒོམ་པའི་གྲུར་ཞུགས་ཏེ། །མཐའ་ཡས་ལུང་དང་རྟོགས་པའི་ཡོན་ཏན་ཚོགས་ཀྱི་དགོས་འདོད་ཀུན་འབྱུང་བསམ་འཕེལ་དབང་གི་རྒྱལ། །མཐའ་ཡས་འབད་པས་བླངས་ཏེ་འཆད་རྩོད་རྩོམ་པའི་རྒྱལ་མཚན་རྩེར་བཀོད་ཕན་བདེ་བདུད་རྩིའི་ཆར། །མཐའ་ཡས་འགྲོ་ལ་འབེབས་མཁས་མཚན་ལྡན་བཤེས་གཉེན་བརྒྱ་ཕྲག་བསམ་དང་སྦྱོར་བས་བསྟེན་པ་ལས། །བཟང་བཟང་མཁས་གྲུབ་དམ་པ་རྣམས་ཀྱི་ཞལ་ལས་བྱུང་བའི་ཟབ་ཟབ་དམ་ཆོས་བདུད་རྩིའི་ཀློང་ཆེན་པོ། །གུས་གུས་ཐུགས་ཀྱིས་ལན་གཅིག་མིན་པར་མྱང་བས་དགའ་དགའ་དཔག་མེད་ཐུགས་ལ་རྟག་ཏུ་འཁྲུངས་པ་དང་། །ཕྱི་ཕྱིར་བཀའ་དྲིན་རྗེས་སུ་དྲན་པའི་དད་པས་ཟང་ཟིང་ནོར་དང་སྒྲུབ་པ་མཆོག་གི་མཆོད་པ་ནི། །མང་མང་སྐྱེ་བར་རླབས་ཆེན་ཚོགས་གཉིས་བསགས་པའི་འབྲས་རྟགས་གསལ་གསལ་བྱུང་པ་འདི་ནི་ཨེ་མ་མཚར། །རིག་གནས་རྒྱ་མཚོར་མང་ཐོས་གྲུ་བོ་ཆེ། །བསམ་བྱུང་བརྩོན་པའི་བ་དན་འབུམ་ཕྱར་ཏེ། །སྒོམ་བྱུང་ནོར་བུའི་གླིང་སོན་དམ་ཆོས་ཀྱི། །ནོར་བུའི་མཛོད་འཛིན་ཆོས་ཀྱི་དེད་དཔོན་ཆེ། །ཁྱོད་ཐུགས་ཆོས་ཀྱི་མ་དྲོས་མཚོ་ཆེན་ལས། །དབང་ལུང་བཤད་ཁྲིད་ཆུ་བོ་རྣམ་བཞིའི་རྒྱུན། །ཕན་བདེའི་རིན་ཆེན་བྱེ་མ་འདྲེན་བཞིན་དུ། །ཐུབ་བསྟན་རྒྱ་མཚོའི་གསོས་སུ་ཆད་མེད་བབས། །ཐོས་བསམ་བསྒོམ་དང་འཆད་རྩོད་རྩོམ་གསུམ་དང་། །འཁོར་ལོ་གསུམ་དང་འཕྲིན་ལས་རྣམ་བཞི་ཡི། །དངོས་གྲུབ་ནོར་བུས་གང་བའི་རྒྱ་མཚོ་འདི། །འབྱོན་འགྱུར་མཁས་གྲུབ་ཡོངས་ཀྱིས་བདག་གིར་མཛོད། །འཛམ་གླིང་སྣོད་བཅུད་དགེ་མཚན་མ་ལུས་པ། །མ་དྲོས་ཀླུ་དབང་མཐུ་ཞེས་གསུངས་པ་བཞིན། །ཕན་བདེ་ཀུན་གྱི་བྱེད་པོ་ཡབ་རྗེའི་ཞབས། །མ་དྲོས་གདེངས་ཅན་དབང་པོའི་ངོ་མཚར་བཞིན། །དབང་ལུང་རྗེས་གནང་ཁྲིད་སོགས་རེ་རེ་ལའང་། །བརྒྱུད་པ་བརྒྱ་ཕྲག་མང་པོར་གྱེས་པ་རྣམས། །དཔྱད་བཟོད་གསན་ཡིག་མཐའ་དག་གུང་བསྒྲིགས་ནས། །ཚང་ལ་མ་ནོར་མ་འདྲེས་གསལ་བར་བཀོད། །འཕགས་ཡུལ་གཉིས་པ་གངས་ཅན་ཡུལ་ལྗོངས་འདིར། །དབང་ལུང་རྗེས་གནང་བཤད་ཁྲིད་མན་ངག་ཚོགས། །དཔྱད་གསུམ་དག་པའི་ཆོས་རྒྱུན་གང་ཡོད་རྣམས། །འབད་པའི་(པས)གསན་ཏེ་སྡེ་འདིར་ཚང་བར་བཞུགས། །དེ་ཕྱིར་ཁྱོད་ཀྱི་ཟབ་དང་རྒྱ་ཆེ་བའི། །གསན་ཡིག་ཆོས་མཛོད་བློ་གསལ་སྤྱི་ནོར་ཡིན། །ཁྱད་པར་སྡེ་འདིར་བཞུགས་པའི་བློ་ལྡན་ཚོགས། །བརྒྱ་ཕྲག་བརྩོན་པས་ཆོས་རྒྱུན་སྤེལ་པ་གཅེས། །མདོ་སྔགས་གསུང་རབ་རྒྱ་མཚོ་ལས་འདས་ཤིང་། །རྣམ་མང་བརྒྱུད་པའི་ཆར་གྱི་ཕྲེང་བ་ཅན། །གསན་ཡིག་གླེགས་བམ་རྫོགས་ལྡན་བསྐལ་བའི་སྤྲིན། །ཐུབ་བསྟན་དབྱར་གྱི་དཔལ་མོ་མཛེས་པའི་རྒྱན། །བཤེས་ལ་རབ་གུས་ཐར་འདོད་སྐྱེ་བོ་ཡི། །དད་གུས་ལང་ཚོ་རྒྱས་པའི་སྨན་མཆོག་དང་། །དོན་གཉིས་འདོད་དགུ་སྩོལ་བའི་བསམ་འཕེལ་ནོར། །ཀུན་རྨོངས་ཚ་གདུང་ཀུན་སེལ་ཟླ་གཞོན་འང་ཡིན། །གཞུང་ལུགས་ཆུ་བོ་འབུམ་ཕྲག་འདུས་པའི་བཅུད། །ཕན་དང་བདེ་བའི་དགོས་འདོད་ནོར་བུའི་གཏེར། །སྔོན་མེད་ལེགས་བཤད་མ་དྲོས་རྒྱ་མཚོ་འདི། །ཉེས་བཤད་ཆུ་ཕྲན་ཡོངས་ཀྱི་དོ་ཟླ་མིན། །མཁས་རྣམས་མགུ་བའི་སྡེབས་སྦྱོར་གྱིས་དམན་ཡང་། །གདུང་ཤུགས་དད་པའི་ཡིད་ཀྱིས་རབ་བསྐྱོད་པས། །ལེགས་བཤད་བདུད་རྩིའི་ཐིགས་པ་རེ་རེས་ཀྱང་། །སྒྲིབ་གཉིས་རྙོག་པ་སེལ་བའི་མཆོད་ཡོན་དང་། །ཁམས་གསུམ་སྡུག་བསྔལ་ཚད་སྐྱོབ་ནོར་བུའི་གདུ༷གས། །ལེགས་བཤད་བདུད་རྩིའི་སྣོད་མཆོག་བུ༷མ་པ༷་བཟང་། །གཙུག་ལག་རྒྱ་མཚོར་འཇུག་པའི་གསེ༷ར་གྱི་ཉ༷། །བསླབ་གསུམ་སྤྲང་རྩིའི་བཅུད་ཆགས་པདྨ༷་དཀ༷ར། །མདོ་སྔགས་ཆོས་སྒྲ་སྒྲོགས་པའི་གཡས་འཁྱིལ་དུ༷ང་། །མངོན་ཤེས་དྲ་མིག་རབ་མང་དཔ༷ལ་བེ༷འུ། །ལྔ་རིག་ཤམ་བུས་ཉེར་མཛེས་རྒྱ༷ལ་མཚ༷ན་དང་། །ས་བཅུའི་རྩིབས་སྟོང་རབ་འབར་འཁོ༷ར་ལོ༷་མཆོག །ཆོས་ཀྱི་རྒྱལ་པོ་བླ་མའི་སྤྱན་སྔ་རུ། །ཆོས་ཀྱི་རྒྱལ་སྲིད་རིན་ཆེན་སྣ་བདུན་དང་། །རབ་འབྱམས་ཞིང་དུ་ཕུན་ཚོགས་འདོད་འཇོ་བའི། །ཀུན་བཟང་མཆོད་པའི་སྤྲིན་དུའང་འགྱུར་བར་ཤོག །བླ་མའི་གསན་བསམ་རོལ་མཚོ་རྣམ་པ་བདུན། །བློ་ཆུང་ཨ་མྲའི་ཆིག་གུས་གཞལ་དཀའ་ཡང་། །དད་པའི་ཀུ་ཤའི་ཆུན་པོའི་རྩེར་བླངས་ཏེ། །གདུང་སེལ་བསངས་གཏོར་བགྱིས་པའི་དགེ་བ་འདིས། །ཐུབ་བསྟན་སྙིང་པོ་འཇམ་མགོན་ཙོང་ཁ་བའི། །ལུགས་བཟང་ལྷ་ཡི་སྐྱེད་ཚལ་མཐའ་དག་ཏུ། །བསླབ་གསུམ་ལུང་རྟོགས་སྤྲང་རྩིའི་བཅུད་ཆགས་པའི། །བཤེས་གཉེན་པད་དཀར་འཕྲེང་བས་མཛེས་གྱུར་ཅིག །དེ་ཡི་མཐུ་ལས་གངས་ཅན་ལྗོངས་འདི་རུ། །རྫོགས་ལྡན་གསར་བའི་དགའ་སྟོན་སླར་ཤར་ཏེ། །མཐའ་ཡས་འགྲོ་རྣམས་འདོད་གཟུགས་ལྷ་བཞིན་དུ། །ཆོས་ལྡན་བདེ་སྐྱིད་དཔལ་ལ་ལོངས་སྤྱོད་ཤོག །བློ༷་བཟ༷ང་ཐུ༷བ་བསྟན༷་གླིང་བཞིའི་ཁྱོན་རྣམས་ཀུན། །འཇི༷གས་མེ༷ད་མཁྱེན་དཔྱོད་གསེར་འཁོར་རྩིབས་སྟོང་གིས། །འདོད་དགུར་དབང་བསྒྱུར་ཆོས་ཀྱི་རྒྱལ་པོ་ཆེ། །བློ་གསལ་རྒྱ་མཚོའི་མགོན་དུ་ཞབས་བརྟན་ཤོག །ཕན་བདེའི་ནོར་བུས་ཕྱུར་བུར་གང་བ་ཡིས། །བཀྲ་ཤིས་གཡས་འཁྱིལ་ཆོས་ཀྱི་རྒྱ༷་མཚོ༷་འདི། །མཁས་གྲུབ་ཀླུ་དབང་འབུམ་གྱིས་ཡོངས་བཟུང་བས། །བཤད་སྒྲུབ་རླབས་འཕྲེང་གཡོ་བཞིན་རྒྱས་གྱུར་ཅིག །བདག་ཀྱང་དེང་ནས་ཚེ་རབས་ཐམས་ཅད་དུ། །འདྲེན་མཆོག་བླ་མས་དགྱེས་བཞིན་རྗེས་བཟུང་སྟེ། །མདོ་སྔགས་སྤྱི་དང་བཅུ་ཕྲག་རིག་གནས་ལ། །ཟབ་གསལ་མྱུར་བའི་ཤེས་རབ་ཐོབ་པར་ཤོག །འདི་ཉིད་ཐོག་མར་རྩོམ་པར་བསྐུལ་བ་པོ། །གླེགས་བུའི་ངོས་སུ་འབེབས་པའི་ཡིག་མཁན་སོགས། །མཐུན་རྐྱེན་ཡོ་བྱད་སྦྱོར་བ་མཐའ་དག་གི །ཆོས་ལྡན་བསམ་དོན་ལྷུན་གྱིས་གྲུབ་གྱུར་ཅིག །རྣམ་མང་གངྒཱའི་རྡུལ་དང་མཉམ་པའི་ལུས་སྤྲུལ་དངོས་འབྱོར་ཡིད་སྤྲུལ་མཆོད་པ་འབུལ། །རྣམ་པར་སུན་འབྱིན་སྟོབས་སོགས་སྟོབས་བཞིའི་སྒོ་ནས་སྡིག་བཤགས་བདག་གཞན་དགེ་བ་ལ། །རྣམ་དག་བསམ་པ་ཐག་པས་ཡི་རངས་བགྱིད་ཅིང་རྒྱལ་རྣམས་ཆོས་འཁོར་བསྐོར་བར་བསྐུལ། །རྣམ་འདྲེན་བཤེས་ཚོགས་བསྐལ་བརྒྱར་བཞུགས་གསོལ་འདིར་འབད་དགེ་བ་བྱང་ཆེན་རྒྱུ་རུ་བསྔོ། །དངོས་གྲུབ་འབྱུང་གནས་རྩ་རྒྱུད་བླ་མ་རྒྱལ་རྣམས་ཞི་དང་ཁྲོ་བོའི་གར་བསྒྱུར་དམ་ཅན་ཆོས་སྲུང་རྒྱ་མཚོ་ཡིས། །མགྲིན་པ་ལོངས་སྤྱོད་འཁོར་ལོ་སྐྱེ་བ་ལྔ་པའི་རི་མོ་གཡས་འཁྱིལ་རྨད་བྱུང་ཤིན་ཏུ་སྙན་པའི་སྒྲ་དབྱངས་ཅན། །སྭ་སྟི་ཀ་ཡི་རྒྱུད་ལས་ཉེར་དྲངས་དུས་ཀུན་དགེ་བའི་རྒྱུད་མངས་གདངས་དང་ལྷན་ཅིག་ཕུན་ཚོགས་བཀྲ་ཤིས་ཀྱིས། །ཡོངས་ཁྱབ་ཕན་བདེའི་རོ་བརྒྱ་རྟག་མྱོང་བླ་ཆེན་ཟུང་འཇུག་དཔལ་ལྡན་སྐལ་བ་བཟང་པོའི་མཆོག་དེ་མྱུར་ཐོབ་ཤོག །
ཅེས་རིགས་དང་དཀྱིལ་འཁོར་ཀུན་གྱི་ཁྱབ་བདག་རྡོ་རྗེ་འཆང་ཆེན་པོ་མཚན་བརྗོད་པར་དཀའ་བ་བདག་གི་མཁན་རིན་པོ་ཆེ་དོན་གྱི་སླད་དུ་མཚན་ནས་སྨོས་པ་དཀོན་མཆོག་འཇིགས་བྲལ་སྨྲ་བའི་ཉི་མ་གྲགས་སྙན་དབང་པོའི་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་གསན་ཡིག་ཐུབ་བསྟན་མཛེས་རྒྱན་གསུང་རབ་རིན་པོ་ཆེའི་འབྱུང་གནས་མ་དྲོས་ཀླུང་ཆེན་ཞེས་བྱ་བ་འདི་ནི་དབེན་གནས་ཡིད་དགའ་ཆོས་འཛིན་གྱི་རི་ཁྲོད་ནས་མདོ་སྔགས་རིག་གནས་སྤྱི་དང་ཁྱད་པར་གསོ་བ་རིག་པའི་སྒོ་ནས་གཞན་ཕན་རྒྱ་ཆེ་བའི་འཕྲིན་ལས་དང་ལྡན་ཞིང་མདོ་སྔགས་ཀྱི་བསྙེན་སྒྲུབ་ལ་ཉིན་མཚན་ཀུན་ཏུ་ཆད་པ་མེེད་པར་བརྩོན་པའི་གནས་བརྟན་འདུལ་བ་འཛིན་པ་སྐུ་སྐྱེས་འཇིགས་མེད་བཟང་པོས་བཀྲ་ཤིས་པའི་ལྷ་རྫས་ཟུང་དང་བཅས་ནན་ཏན་ཆེན་པོས་ཡང་ཡང་བསྐུལ་ཞིང་། ཉེ་ཆར་དད་བརྩོན་དང་ལྡན་པ་དོ་དམ་པ་འཇམ་དབྱངས་བསོད་ནམས་ཀྱིས་ཀུན་མཁྱེན་བླ་མ་འདི་ཉིད་ཀྱི་གསུང་འབུམ་ཆ་ཚང་བའི་ཕྱིར་གསན་ཡིག་ཚང་མ་ཞིག་མྱུར་དུ་བྲི་དགོས་ཞེས་བསྐུལ་བ་དང་། གཙོ་ཆེར་༸སྐྱབས་མགོན་བླ་མ་རྡོ་རྗེ་འཆང་ཆེན་པོ་དེ་ཉིད་བསམ་བཞིན་དུ་གསུམ་ལྡན་ངུར་སྨྲིག་འཛིན་པའི་རྣམ་པར་རོལ་བ་མཐོང་བ་དོན་ལྡན་གྱི་མཆོག་གི་སྤྲུལ་བའི་སྐུ་རིན་པོ་ཆེས་བདག་ལ་ཐུགས་རྗེ་ཆེན་པོ་དང་འཇིགས་བྱེད་བཅུ་གསུམ་མ་དང་། དཔའ་པོ་གཅིག་པ་སོགས་ཀྱི་ཟུར་བཀའི་དབང་དང་། ཁྱད་པར་དུ་རྗེ་བཙུན་རྡོ་རྗེ་རྣལ་འབྱོར་མས་སློབ་དཔོན་ཆེན་པོ་ཨ་བྷྱ་ཡ་ཀ་ར་ལ་དངོས་སུ་བསྐུལ་མ་མཛད་པའི་རྡོ་རྗེ་ཕྲེང་བའི་དབང་ཡོངས་རྫོགས་ཀྱི་བཀའ་དྲིན་བསྩལ་བའི་བླ་མ་རྡོ་རྗེ་འཆང་ཆེན་པོ་བློ་བཟང་ཐུབ་བསྟན་འཛིགས་མེད་རྒྱ་མཚོ་དཔལ་བཟང་པོའི་ཞལ་སྔ་ནས་ཀྱིས་གསན་ཐོའི་དཔེ་གང་རྙེད་དགྱེས་བཞིན་བསྩལ་ཞིང་རབ་དཀར་ལྷ་རྫས་དྲི་མེད་སྲིད་དུ་རིང་བའི་གནང་སྐྱེས་དང་བཅས་གསན་ཡིག་ཆ་ཚང་པ་ཞིག་རྩོམ་ཞེས་བཀའི་མེ་ཏོག་སྤྱི་བོར་ལྷུང་བ་དང་། རྗེ་ཉིད་ཀྱི་སྲས་ཀྱི་ཐུ་བོ་ལུང་རྟོགས་ཀྱི་ཡོན་ཏན་རྒྱ་མཚོའི་མངའ་བདག་སྡེ་ཁྲི་རིན་པོ་ཆེ་འཇམ་དབྱངས་ཐུབ་བསྟན་ཉི་མའི་ཞལ་སྔ་ནས་ཀྱིས་ཀྱང་གསན་ཡིག་རྫོགས་པར་མྱུར་དུ་གྲུབ་པ་ཞིག་དགོས་ཞེས་ལྷ་རྫས་བཟང་པོའི་སྐྱེས་དང་བཅས་བསྐུལ་བ་ལ་བརྟེན་ནས། སྐྱབས་མགོན་དེ་ཉིད་ཀྱི་དབང་རྗེས་གནང་གཉིས་ཀྱི་མཆོད་བརྗོད་སོགས་རགས་རིམ་ཞིག་ཁྲིགས་ཆགས་སུ་གནང་ཡོད་པ་རྣམས་བྱིན་རླབས་ཀྱི་ཁྱད་ནས་ཚིག་མ་ཉམས་པར་བཀོད་ཅིང་། གཞན་བེའུ་བུམ་ལུང་ཁྲིད་དབང་རྗེས་གནང་སོགས་ཀྱི་གསན་ཐོ་ཐོར་བུར་བཞུགས་པ་རྣམས་གཙོ་བོར་བཟུང་། ཁམས་གསུམ་བླ་མ་ཙོང་ཁ་བ་ཆེན་པོ་དང་། མཁས་གྲུབ་རིན་པོ་ཆེའི་གསན་ཡིག་གཉིས་དང་། གངྒཱའི་ཆུ་རྒྱུན། ཀུན་མཁྱེན་འཇམ་དབྱངས་བཞད་པའི་གསན་ཐོ་ཐོར་བུ་པ་དང་། རྒྱལ་བའི་དབང་པོ་སྐལ་བཟང་རྒྱ་མཚོ། པཎ་ཆེན་ཐམས་ཅད་མཁྱེན་པ་བློ་བཟང་ཡེ་ཤེས། པཎ་ཆེན་དཔལ་ལྡན་ཡེ་ཤེས། མཁས་གྲུབ་ཆེན་པོ་ཛ་ཡ་བཎྚི་ཏ་བློ་བཟང་འཕྲིན་ལས། ཀློང་རྡོལ་གྲུབ་པའི་དབང་ཕྱུག་ངག་དབང་བློ་བཟང་བའི་གསན་ཡིག་རྣམས་ལ་གཏུགས་ཏེ། རྗེ་བླ་མ་དེ་ཉིད་ཀྱིས་དགྱེས་བཞིན་རྗེས་སུ་བཟུང་བའི་བཀའ་དྲིན་བླ་ན་མེད་པ་ཐོབ་པའི་སློབ་མའི་ཐ་ཤལ་དུ་གྱུར་པ། ༸རྒྱལ་མཁན་པོ་གྲགས་པ་རྒྱལ་མཚན་གྱིས་ཕྱོགས་ཐམས་ཅད་ལས་རྣམ་པར་རྒྱལ་བའི་ཆོས་སྡེ་ཆེན་པོ་དགེ་ལྡན་བཤད་སྒྲུབ་དར་རྒྱས་བཀྲ་ཤིས་འཁྱིལ་གྱི་གཟིམས་ཆུང་བདེ་ལྡན་ཆོས་ཀྱི་ཕོ་བྲང་དུ་ས་སྐྱོང་ཞེས་པ་ཤིང་མོ་བྱའི་ལོའི་ཧོར་ཟླ་དགུ་བ་ལྷ་བབས་དུས་ཆེན་གྱི་བཟང་པོ་དང་བོར་སྦྱར་བའི་ཡི་གེ་བ་ནི་ཆོས་ཚུལ་མཐའ་དག་ལ་བློ་གྲོས་ཀྱི་འཇུག་པ་ཨུཏྤལ་གྱི་འདབ་མ་ལྟར་རྒྱས་པ་དགེ་ཚུལ་དཀོན་མཆོག་བསྟན་འཛིན་གྱིས་བགྱིས་པ་འདིས་ཀྱང་རྒྱལ་བའི་བསྟན་པ་རིན་པོ་ཆེ་བཤད་སྒྲུབ་གཉིས་ཀྱི་སྒོ་ནས་མཐའ་དབུས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག།། །།
རྒྱལ་བའི་ཡབ་ཏུ་གྱུར་ཀྱང་དེ་ཡི་སྲས། །ཀུན་གྱི་ཐུ་བོའི་ཚུལ་བཟུང་འཇམ་དཔལ་དབྱངས། །བཞད་པའི་རྡོ་རྗེ་དཀོན་མཆོག་འདུས་པའི་ཞལ། །འཇིགས་མེད་སྨྲ་བའི་དབང་པོའི་ཞབས་ལ་འདུད། །ལུས་ཅན་ཕན་བདེ་འབྱུང་བའི་སྒོ་གཅིག་བུ། །བསྟན་པའི་བང་མཛོད་མདོ་རྒྱུད་ལུང་གི་ཆོས། །དབང་ཁྲིད་མན་ངག་གཏེར་བརྒྱའི་སྒོ་འཕར་སྟོང་། །གཅིག་ཅར་འབྱེད་མཁས་ཆོས་ཀྱི་འཁོར་ལོས་བསྒྱུར། །དེ་ཡིས་གངས་ཅན་མཁས་གྲུབ་ཆུ་གཏེར་ལས། །ཟབ་རྒྱས་མན་ངག་དབང་གི་རྒྱལ་བོའི་མཛོད། །ཇི་ལྟར་བཞེས་པ་བཅད་ལྷུག་སྡེབས་ལེགས་པར། །སྤེལ་བའི་བྱེད་པོ་རྗེ་བཙུན་གྲགས་པའི་མཚན། །གང་གིས་ཕྱི་མོ་ཇི་བཞིན་དཔྱད་གསུམ་གྱིས། །དག་པར་མཛད་པའི་གསན་ཡིག་རིན་ཆེན་ཕྲེང་། །མང་ཐོས་དོན་གཉེར་ཀུན་གྱི་སྤྱི་ནོར་དུ། །མི་ཟད་པར་གྱི་འདུ་བྱེད་ལེགས་པར་བསྒྲུབ། །ཚུལ་འདིར་འབྲི་བརྐོ་ཞུས་དག་མཐུན་པའི་རྐྱེན། །བསྒྲུབས་པ་ཀུན་ཀྱང་ཚེ་རབས་ཐམས་ཅད་དུ། །ཀུན་མཁྱེན་བླ་མའི་མདོ་སྔགས་ཟབ་རྒྱས་ཀྱི། །ལམ་བཟང་མཆོག་ལ་རྟག་ཏུ་སྤྱོད་གྱུར་ཅིག། །བསྟན་པ་ཁོ་ན་ཐར་འདོད་འཇུག་ངོགས་སུ། །མཐོང་ནས་དེ་དོན་འཚོལ་ལ་མི་ཞུམ་པའི། །སྙིང་སྟོབས་གོ་ཆ་མཆོག་ཏུ་བརྟན་པ་ཡི། །བསྟན་འཛིན་སྐྱེས་བུས་ས་སྟེང་ཀུན་ཁྱབ་ཤོག། །ཅེས་དཔལ་ལྡན་བླ་མ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་རྒྱལ་མཁན་པོ་རྗེ་བཙུན་གྲགས་པ་རྒྱལ་མཚན་དཔལ་བཟང་པོས་མཛད་པའི་ཀུན་མཁྱེན་བླ་མའི་གསན་ཡིག །ཆོས་སྡེ་ཆེན་པོ་དཔལ་ལྡན་བཀྲ་ཤིས་འཁྱིལ་དུ་པར་དུ་བསྒྲུབ་པའི་བར་བྱང་སྨོན་ཚིག་འདི་ནི། ༸ཤཱཀྱའི་དགེ་སློང་འཇམ་དབྱངས་ཐུབ